Sosis Sala sing kawentar kanthi jeneng Sosis Solo minangka sawijining panganan goréngan sing kawentar saka kutha Surakarta.  Bahan dhasar gawè sosis iki ya iku endhog lan isèn-isèn sing arupa iwak pitik lan markuni. Masiyo panganan iki sinebut sosis, ananging wujudé ora kaya sosis saka bawana Èropah utawa Amèrikah sing racaké ana ing jero hot dog utawa dadi isèn-isèn pizza. Sosis Sala praupané rada mirip lumpia ananging isiné beda, luwih cilik lan luwih lembut kulité. Sosis iku asring dipangan karo lombok jemprit lan saos sambel. Ana 2 jinis sosis Sala ya iku sosis gorèng lan sosis teles (sosis basah). Sosis goréng iku diolah kanthi cara digoréng ing lenga akèh lan kulité werna soklat uga luwih kriuk. Déné sosis basah iku diolah kanthi cara di dang (dikukus) lan kulité werna kuning uga luwih lembut. Sosis teles iki luwih cendhak kolèsterol amarga ora nganggo lenga goréng. Sosis iki racaké disuguhaké nalika ana temantèn, ana pasamuwan, kondangan lan uga didol mawa jajanan ing pinggir dalan. Sak bagèyan masarakat mliginé ing ndesa, menawa ana temu temantèn iku panganan sosis minangka suguhan wajib. Menawa ora ana sosis rasané kurang sreg.

Cara nggawé 
Sosis Sala kalebu panganan sing mbutuhaké wektu suwé nalika nggawéné. Panganan iki uga mbutuhaké kasabaran lan katlatènan kang setiti. Supaya luwih cepet, racaké nggawéné luwih saka wong siji supaya bisa ngrewangi.

Piranti sing dicawisaké

Kulit dadaran endhog 

 Glepung gandum 200 gram
 Banyu mateng 150 ml
 Endhog pitik 5 wiji
 Uyah 1 sendhok tèh
 Lenga gorèng 5 sendhok pangan
 Glepung pathi 2 sendhok pangan (supaya ora gampang suwèk)

Isèn-isèn 

 Iwak pitik giling 250 gram
 Wortel rajang kothak 100 gram
 Markuni 100 gram
 Loncang utawa godhong brambang 5 lonjor dirajang 
 Bawang Bombay 
 Bawang 4 wiji
 Brambang 6 wiji
 Uyah 1 ½ sendhok tèh
 Gula 1 sendhok tèh
 Kaldhu bubuk 1 sendhok tèh
 Mrica bubuk ¼ sendhok tèh
 Mertèga 2 sendhok pangan
 Banyu putih 50 ml

Cara ngolah 

 Pecahaké endhog pitik ing mangkok gedhe utawa tembor.
 Udhak endhog nganti nyawiji, prayogané nganggo mesin pancampur utawa mixer supaya kacampur kanthi sampurna
 Suntak banyu, glepung lan bahan liya ing kocokan endhog banjur diudhak nganti kacampur nganti ora nggrenjel.
 Saring adhonan mau nganggo saringan sing rapet.
 Panasaké teplon ora kelèt kang dhiamèteré paling sethithik 30 cm.
 Sakwisé panas, jupuk 1 irus adhonan lan suntak ing teplon. Adhonan iku diratakaké supaya bundher sampurna kanthi ngowah-owahaké teplon.
 Menawa tengahé wis radha garing, langsung diangkat lan ora perlu dibalik amarga mengko isih diolah manèh.
 Lakokaké cara iki nganti adhonan mau entèk. Dadaran endhog mau didèlèh papan amba kaya tampah supaya ora ngembun lan cepet adhem.
 Panasaké wajan lan wènèhi mertega.
 Lebokaké bawang bombay, bawang lan brambang lan osèng nganti arum ambuné.
 Lebokaké iwak giling lan markuni, tambahaké banyu lan tunggu nganti umub
 Tambahaké bahan liya banjur udhak nganti kacampur.
 Entèni  nganti banyuné angslup banjur dientas. Isèn-isèn prayogané di lèr supaya cepet adhem.
 Wanci ngisèkaké prayogané ing papan sing rata kaya tepak utawa tampah.
 Jupuk 1 lembar kulit, banjur dèlèhaké 3 sendhok pangan isèn-isèn lan dilempit kaya gawé lumpia.
 Kelètaké pinggir kulit nganggo putih endhog lan ditata supaya pèni.
 Menawa amèh gawé sosis teles: cepakaké dandang lan banyu ing jeroné. Dèlèhaké sosis lan kukus kurang luwih 20 menit banjur diangkat lan dipindhah ing piring.
 Menawa amèh gawé sosis gorèng: cepakaké wajan lan lenga gorèng 250 ml. cemplungaké sosis nalika lenga panas. Goréng kanthi diwolak-walik nganti wernané kasoklatan. Angkat lan wènèhaké piring.
 Sosis wis dadi lan bisa dipangan. Tambahaké gegenep arupa saos sambel lan lombok jemprit ing pinggiré.

Pranala njaba 
Resèp masak sosis Sala

Videyo masak sosis Sala
Panganan
Panganan Jawa
Surakarta
Sosis